Staat probeer staking afweer met meer kontant | Netwerk24
Deur William Horne 05 Julie 2021 16:38
Senzo Mchunu, minister van staatsdiens en administrasie, sê Maandag op 'n mediakonferensie dat die staat sy bes gedoen het om vakbonde met sy jongste aanbod "in die middel te ontmoet", maar dit kan net binne die fiskale raamwerk werk wat deur Tito Mboweni, minister van finansies, daargestel is.
In sy jongste aanbod aan Cosatu en sy geaffilieerde vakbonde het die staat nie sy verhoging van amptenare se basiese salaris van 1,5% af aangepas nie, maar wel die ex gratia-kontantbetaling opgestoot in die hoop dat dit genoeg sal wees om die vakbonde te paai.
Mchunu sê amptenare word nou 'n verhoging van 1,5% saam met 'n ex gratia-betaling van tussen R1 220 en R1 695 per maand vir waarskynlik 12 maande aangebied. Dié niepensioendraende kontantbetaling aan al die sowat 1,2 miljoen staatsamptenare, is nou hoër as die R978 wat vroeër aangebied is.
Maar die staat kan nie 'n kompromis op die salarisverhoging aangaan nie, sê Mchunu. Vakbonde het vanjaar vir verhogings van so hoog as 15% gehoop.
"Ons het 'n land om te bestuur," sê Mchunu, wat waarsku oor die verwoesting wat 'n landwye staking van die staatsdiens sou meebring te midde van die reeds bestaande ramptoestand oor die pandemie.
"Mense was nog nooit so afhanklik van ons dienste nie."
Maar die onafhanklike Vereniging van Staatsamptenare (VSA) het reeds sy voorneme om te staak Maandag aan die regering gekommunikeer en beskik oor 'n geldige stakingsertifikaat.
Dié vakbond, wat op 11 Mei van die steeds voortslepende fasiliteringsproses tussen die staat en die Cosatu-geaffilieerde vakbonde by die staat se bedingingsraad (PSCBC) weggebreek het, se 230 000 lede gaan binne dae begin met 'n staking wat daarop gemik is om die staatsdiens lam te lê.
Mchunu het Maandag gepleit dat dié vakbond na die bedingingsraad terugkeer, maar die VSA hou vol hy is opsetlik by die fasiliteringsproses uitgesluit.
Mchunu sê staatsamptenare moet bly wees dat hulle tans werk het in 'n tyd waar werkloosheid nuwe rekords haal en veral bly wees dat hulle nie salarisbesnoeiings ervaar nie.
"Hulle gaan meer uitkry met ons aanbod, dit behoort hulle gelukkig te maak."
Meer oor: Senzo Mchunu | Verhogings | Staking | Loononderhandelinge | Staatsdiens | Staatsamptenare | Vakbonde | Salarisse